recursal/SuperWikiNEXT-32B huggingface dataset:
**தமிழ்ப் பக்தி இயக்கம்** கி.பி. ஏழு முதல் ஒன்பதாம் நூற்றாண்டு முடிவு வரை தமிழகத்தில் செயற்பட்ட சமய சமூக அரசியல் இயக்கமாகும். தமிழர்களின் பல சங்ககால விழுமியங்களுக்கு சார்பாகவும், வைணவ சமயம் சைவ சமயம் ஆகியவற்றை முன்னிறுத்தியும், அக்காலப்பகுதியில் தமிழரிடையே செல்வாக்கு பெற்றிருந்த சமண, பௌத்த சமயங்களுக்கு எதிராகவும் தமிழ்ப் பக்தி இயக்கம் அமைந்தது.

காலம்
-----

தமிழ் பக்தி இயக்கம் கி.பி 600 முதல் கி.பி 900 வரையான காலப்பகுதியினை பக்தி இயக்கம் என்பர். இக்காலத்தில் பல்லவர்கள் ஆட்சியாண்டனர்.

இந்தக் காலப்பகுதியில் பிராகிருதம் ஆட்சி மொழியாகவும் அரசவை மொழியாவும் செல்வாக்கு பெற்று "தமிழ்ப்பகைமையுணர்வும்" "தமிழர்களின் உணர்வாளுமையும்" பாதிக்கப்பட்டிருந்தது.

பக்தி இலக்கியங்கள்
------------------

முதன்மைக் கட்டுரை: பக்தி இலக்கியம்
தமிழ் பக்தி இலக்கியங்கள் என்பது சைவம், வைணவம் என இரு சமயங்களை மையமாகக் கொண்டது. தமிழகத்தில் ஆழ்வார்கள் வைணவ சமயத்தினையும், நாயன்மார்களில் சிலர் சைவ சமயத்தினையும் வளர்க்க பல்வேறு இலக்கியங்களை படைத்தனர். இந்த இலக்கியங்களின் துணை கொண்டே சமண, பௌத்த சமயங்கள் தோற்கடிக்கப்பட்டதாக கூறுகின்றனர்.

காரைக்காலம்மையார், சேரமான் பெருமாள், முதலாழ்வார் ஆகிய மூவரால் இந்த தமிழ் பக்தி இலக்கியம் தொடங்கப்பட்டது. கிபி 6 முதல் கிபி 9ம் நூற்றாண்டு வரை இந்த இலக்கியங்கள் இயற்றப்பட்டன. காரைக்கால் அம்மையார் பக்தி இலக்கியத்தின் முன்னோடியாக கருதப்படுகிறார். அந்தாதி, இரட்டை மணிமாலை, பதிகம்,கடைக்காப்பு, புதிய யாப்பு வடிவான கலித்துறை மற்றும் வெண்பா வடிவத்தினை பக்தி இலக்கியத்தில் அறிமுகம் செய்தார். அவரைப் பின்தொடர்தே பல இல்ககியங்கள் தோன்றின.

* பன்னிரு திருமுறை
* நாலாயிர திவ்வியப் பிரபந்தம்

தோற்றம்
-------

சிலர் பக்தி இயக்கம் வட இந்திய சமயத் தாக்கங்களின் வெளிப்பாடு என்கின்றார்கள். அக்கூற்றை நோக்கி, *தமிழ்ப் பக்தி இலக்கியம்* தொகுப்பாசிரியர் அ. அ. மணவாளனின் பின்வரும் கருத்துக்கள் இங்கு குறிப்பிடத்தக்கவை.

|  |  |  |
| --- | --- | --- |
| "| வடசொற்களும் வடநூற் கருத்துக்களும்தான் இந்த இலக்கியம் தமிழில் தோன்ற வழிவகுத்தன எனக் கருதினால் இந்தச் சொற்களும், கருத்துக்களுக்கும், நிகழ்ச்சிகளுக்கும் தாயகமான வட இந்தியப் பகுதிகளில் ஏன் இந்த இயக்கமும், இத்தகையை இலக்கியமும் முதன் முதலில் தோன்றவில்லை? வடமொழியை தம் ஒலிப்பிற்கும் இலக்கிய இலக்கண வழக்கிற்கும் மிகுதியாகப் பயன்படுத்தும் ஏணைய திராவிட மொழிகளில் ஏன் இந்த இயக்கமும் இத்தகைய இலக்கியமும் முதலில் தோன்றவில்லை? | "|

விமர்சனங்கள்
------------

"தமிழர்களின் பக்தியுணர்வும், தமிழுணர்வும் பெளத்த சமண சமயங்களை தமிழகத்திலிருந்து அழிக்க பகடைகாயாக பயன்படுத்திய காலமே பக்தி இலக்கியம் வளர்ந்த காலம் என்று மிகவும் தாமதமாக தமிழறிஞர்கள் தற்பொழுது கண்டு கொண்டிருக்கிறார்கள்."

மேற்கோள்கள்
-----------

1. ↑  அ. அ. மணவாளன் (தொகுத்தது). (2004). *தமிழ்ப் பக்தி இலக்கியம்*. புது தில்லி: சாகித்திய அகாதெமி. பக்கங்கள் 14-15.
2. ↑  "TVU Courses".
3. ↑  நா.இளங்கோ. "காரைக்கால் பேயும் கலிங்கத்துப் பேயும் - கீற்று".
4. ↑  அ. அ. மணவாளன் (தொகுத்தது). (2004). *தமிழ்ப் பக்தி இலக்கியம்*. புது தில்லி: சாகித்திய அகாதெமி. பக்கம் 34.
5. ↑  தமிழுணர்வால் ஏற்பட்ட அழிவுகள் ! - கோவி.கண்ணன்
**தமிழ்ப் பொழில்** என்பது, 20 ஆம் நூற்றாண்டின் முற்பகுதியில் கரந்தைத் தமிழ்ச் சங்கத்தினால் தொடங்கப்பட்ட ஒரு மாத இதழ் ஆகும்.

நோக்கம்
-------

கரந்தைத் தமிழ்ச் சங்கத்தின் நோக்கங்களை மக்களுக்கு அறிவித்து, அந்நோக்கங்களை நிறைவேற்றுவதில் அவர்களின் உதவியைப் பெற்றுக்கொள்ளல், தமிழரையும், தமிழ் மொழியையும் இழிவு செய்து வரலாற்றைத் திரித்து எழுதிவருவதற்கு எதிர்ப்புத் தெரிவித்து நியாயத்தை நிலை நாட்டுதல், மேல்நாட்டு நூல்களைத் தமிழுக்குக் கொண்டு வருதல் போன்ற நோக்கங்களுக்காகவே இவ்விதழ் தொடங்கப்பட்டது.

வரலாறு
------

கரந்தைத் தமிழ்ச் சங்கம் தமிழ் அறிஞர்களால் 1911 ஆம் ஆண்டில் தொடங்கப்பட்டது. தொடங்கி மூன்று ஆண்டுகளுக்கு உள்ளாகவே, மாத இதழ் ஒன்றின் தேவை உணரப்பட்டது. இதற்காக ஒரு குழுவும் நியமிக்கப்பட்டது. அரசாங்கத்தின் அனுமதி பெறுவதற்கும் நிதி திரட்டுவதற்குமான முயற்சிகள் மேற்கொள்ளப்பட்டன. 1919 ஆம் ஆண்டில் இதழுக்குத் தமிழ்ப் பொழில் என்ற பெயரும் இடப்பட்டது. ஆனாலும், நிதித் தேவை உள்ளிட்ட பல்வேறு காரணங்களால் 1913ல் சங்கத்தின் முதல் தலைவர் உமாமகேசுவரனாரினால் தொடங்கப்பட்ட இம்முயற்சி தடைப்பட்டு வந்தது. 1925 ஆம் ஆண்டு சித்திரை மாதம் தமிழ்ப் பொழிலின் முதல் இதழ் வெளியானது. தமிழ்ப் பொழிலின் முதல் ஆசிரியர் கவிஞர் அரங்கவெங்கடாசலம் பிள்ளை ஆவார்.

உசாத்துணைகள்
------------

* கரந்தை ஜெயக்குமாரின் வலைப்பூ, 26 ஜூலை 2013 ஆம் தேதியிட்ட பதிவு]. 21-3-2015 அன்று பார்க்கப்பட்டது.
Colour photographபார்டன் ஊசல்கள் அமைப்பின் படம்
FRS எனப்படும் அரச கழகத்தின் (Fellow of the Royal Society) உறுப்பினரும் (1858-1925), நாட்டிங்காம் பல்கலைகழகக் கல்லுாரியின் இயற்பியல் போராசிரியருமான பேரா. எட்வின் கென்றி பார்டன் உருவாக்கிய ஊசல்களின் அமைப்பே **பார்டனின் ஊசல்களின் அமைப்பு** (**Barton's pendulums**) என அழைக்கப்படுகிறது. இவர் கோள வடிவப் பொருட்களின் இயக்கங்கள் பற்றிய ஆய்வில் அதிக ஆர்வம் கொண்டிருந்தார். பார்டனின் ஊசல்களின் அமைப்பு ஒத்திசைவு (resonance) என்ற கோட்பாட்டை விளக்க உதவுகிறது.

செயல்படும் விதம்
----------------

ஒத்திசைவு அதிர்வெண்ணை விட அதிகமாகவோ, குறைவாகவோ அதிர்வெண் இருக்கும்போது, ஊசல்களின் இயக்கங்களில் ஏற்படும் மாற்றங்களை பார்டன் ஆய்வு செய்தார்.

**பார்டனின் ஊசல்களின் அமைப்பில்** படத்தில் உள்ளவாறு, வெவ்வேறு நீளங்களைக் கொண்ட 10 ஊசல்கள் ஒரே கம்பியில் கட்டி தொங்கவிடப்பட்டுள்ளன. இதில் முதல் ஊசலானது, இயக்கும் ஊசல் (driver pendulum) எனப்படுகிறது. மொத்த ஊசல்களின் அமைப்பையும் இயக்க வேண்டியுள்ளதால் இயக்கும் ஊசல் மட்டும் கனமானதாக இருக்கும்.

அனைத்து ஊசல்களும் ஒரே கம்பியில் தொங்கவிடப்பட்டுள்ளதால் இயக்கும் ஊசலை அலைவுறச் செய்யும்போது மற்ற ஊசல்களும் அலைவுறும். இயக்கும் ஊசலின் அதிர்வெண்ணும் மற்ற ஏதாவது ஒரு ஊசலின் (அந்த ஊசலின் தொங்கவிடப்பட்ட கம்பி+குண்டின் நிறை, இயக்கும் ஊசலின் நிறை அளவிற்கு சமமாக இருக்க வேண்டும்) அதிர்வெண்ணும் சமமாக இருப்பின், அந்தவொரு ஊசல் மட்டும் அதிக வீச்சுடன் (Amplitude) அலைவுறும். மற்ற அனைத்து ஊசல்களும் குறைவான வீச்சுடன் அலைவுறும். இதுவே ஒத்திசைவுக் கோட்பாடாகும்.

ஒத்திசைவு அதிர்வெண் என்பது ஊசல்களின் நிறை, புவியீர்ப்பு முடுக்கம் மற்றும் ஊசல்கள் தொங்கவிடப்பட்ட கம்பியின் நீளம் ஆகியவற்றைப் பொறுத்தது.

பயன்
----

வகுப்பறைகளில், ஒத்திசைவுக் கோட்பாட்டை எளிதாக விளக்க இச்சோதனை மிகவும் உதவுகிறது.

மேற்கோள்கள்
-----------

1. ↑  "G2-12: BARTON'S PENDULUMS". 2012-02-04 அன்று மூலம் பரணிடப்பட்டது. 2014-01-18 அன்று பார்க்கப்பட்டது.
2. ↑  "Harvard Natural Sciences Lecture Demonstrations: Coupled Oscillations and Resonance: Barton's Pendulum". 2014-01-18 அன்று பார்க்கப்பட்டது.

வெளியிணைப்புகள்
---------------

* YouTube video of Barton's Pendulums experiment
* Resonance
**பாம்பன் கலங்கரை விளக்கம்** (*Pamban Lighthouse*) என்பது தமிழ்நாட்டின் இராமேசுவரம் தீவில் உள்ள இரண்டு கலங்கரை விளக்கங்களில் ஒன்றாகும்.  இது பாம்பன் வாய்கால் வடமேற்கு முனை கலங்கரை விளக்கம் என்றும் அழைக்கப்படுகிறது.

அமைப்பு
-------

பாம்பன் கலங்கரை விளக்கம் முதலில் 1845 ஆம் ஆண்டு கட்டப்பட்டது. துவக்கத்தில், இந்த கலங்கரை விளக்கத்திற்கு மீன் எண்ணெய், தாவர எண்ணெய் போன்றவை எரிபொருளாகப் பயன்படுத்தப்பட்டன. 1923 ஆம் ஆண்டு, பாம்பன் கலங்கரை விளக்கம் புதுப்பிக்கப்பட்டது. இந்திய விடுதலைக்குப் பின்னர், மின்சாரம் மூலம் இயங்கும் விளக்குகள் கலங்கரை விளக்கத்தில் பொருத்தப்பட்டன. இது ஒரு உருளை கோபுரமாகவும் இதன் மேல்மாடத்தில் விளக்கு கொண்டதாக அமைக்கப்பட்டது. இது வெள்ளை மற்றும் கருப்பு பட்டைகளாக வண்ணம் பூசப்பட்ட அடையாளத்தோடு காணப்படுகிறது. உச்சியில் வெள்ளை மேல் மாடத்துடன் அதில் சிவப்பு கூரையுடனும் உள்ளது. கலங்கரை விளக்கம் 66 அடி (20 மீ) உயரம் கொண்டதாக உள்ளது. இதில் 9 விநாடிகளுக்கு ஒருமுறை மூன்று வெள்ளை ஒளி பாய்ச்சல்களை வீசுகிறது. இந்த வெளிச்சமானது கரையிலிருந்து 14 கடல் மைல் தொலைவு வரை பார்க்க இயலும். தற்போது, இங்கிருந்து ரேடியோ அலைகள்மூலம் எச்சரிக்கைத் தகவல்களும் அனுப்பப்படுகின்றன.

இந்த கலங்கரை விளக்கமானது பம்பன் பாலத்தின் கிழக்கே பாம்பன் தீவின் வடக்கு பக்கத்தில் அமைந்துள்ளது.

குறிப்புகள்
-----------

1. ↑  Rowlett, Russ. "Lighthouses of India: Tamil Nadu and Puducherry". *The Lighthouse Directory*. வட கரொலைனா பல்கலைக்கழகம் (சாப்பல் ஹில்). 8 February 2016 அன்று பார்க்கப்பட்டது.
2. ↑  "Chennai Region". India: Directorate General of Lighthouses and Lightships. 26 August 2018 அன்று பார்க்கப்பட்டது.
3. ↑  "Pamban Channel/Pamban Island Light ARLHS IND-048". Amateur Radio Lighthouse Society. 26 August 2018 அன்று பார்க்கப்பட்டது.
4. ↑  `50 மீட்டர் உயரம்; சோலார் மின்சக்தி; 18 கடல்மைல் தூரம்!' - தனுஷ்கோடியில் புதிய கலங்கரை விளக்கம், ஆனந்த விகடன், இரா. மோகன், பார்த்த நாள் 2020 பெப்ரவரி 21
**பார்சிலோனா நாற்காலி**, புகழ் பெற்ற கட்டிடக்கலைஞரான லுட்விக் மீஸ் வான் டெர் ரோ (Ludwig Mies van der Rohe) என்பவராலும் அவரது அப்போதைய பங்காளரான லில்லி ரீச் என்பவராலும் வடிவமைக்கப்பட்ட ஒரு நாற்காலி ஆகும்.

வரலாறு
------

1929 ஆம் ஆண்டில், ஸ்பெயின் நாட்டின் பாசிலோனாவில் நடைபெற்ற, பார்சிலோனா உலகக் கலை விழாவுக்காக, ஜெர்மன் நாட்டுக்கான காட்சி மண்டபத்தைக் கட்டுவதற்கு மீஸ் வான் டெர் ரோவை ஜெர்மனி அரசு நியமித்தது. இதற்காக இவரது வடிவமைப்பில், கண்ணாடி, உருக்கு என்பவற்றைக்கொண்டு கட்டப்பட்ட மண்டபம், இன்றுகூடக் குறிப்பிடத்தக்க அளவுக்கு ஒரு நவீன கட்டிடமாகவே உள்ளது. இக் கட்டிட வடிவமைப்புக்கு உகந்த உள்ளக அலங்கார வடிவமைப்பின்போது, அதன் ஒரு பகுதியாக இந்த நாற்காலியும் வடிவமைக்கப்பட்டது. 

மேற் குறிப்பிட்ட விழாவும், அதன் பகுதியாகிய கண்காட்சியும், அனைத்துலக அளவில் முக்கியத்துவம் வாய்ந்தது. ஸ்பெயின் நாட்டு அரச குடும்பத்தினரும், ஐரோப்பா முழுவதிலுமிருந்து பல அரச அதிகாரிகளும் கலந்து கொள்வர். எனவே இந்த நாற்காலி, அழகிய தோற்றம் கொண்டதாகவும், விலை உயர்ந்ததாகவும் இருக்க வேண்டும் என மீஸ் கருதினார். 

இந்த நாற்காலிக்கான இவரது வடிவமைப்புக்கான அடிப்படைகளை, பண்டைக்கால எகிப்திய பாரோக்கள் பயன்படுத்திய மடிப்பு நாற்காலியின் வடிவமைப்பில் இருந்தும், ரோமரின் x- வடிவ நாற்காலியிலும் இருந்து பெற்றுக் கொள்ளப்பட்டதாகத் தெரிகிறது. இவ்வாறு பண்டைக்கால வடிமைப்புக்களைப் பின்பற்றியிருந்தாலும் இவருடைய வடிவமைப்பு நவீனமானதாக இருந்தது. இது கண்காட்சி மண்டபத்தில், ஒரு சிற்பம் போலவே இருந்ததாகக் கூறப்படுகின்றது. 1970 களை அண்டி ஒவ்வொரு இளம் கட்டிடக் கலைஞரும், சொந்தமாக வைத்திருக்க விரும்பும் அளவுக்கு வடிவமைப்பாளரிடையே மிகவும் புகழ் பெற்று விளங்கிய இந்நாற்காலி இன்றும் பலரால் விரும்பப்படும் ஒன்றாகவே இருந்து வருகிறது.
**க. நாகராசன்** (*Nagarajan. K*)(பிறப்பு 04 சனவரி 1942) என்பவர் இந்திய அரசியல்வாதியும் தமிழ்நாடு மேனாள் சட்டமன்ற உறுப்பினரும் ஆவார். இவர் திண்டுக்கல் மாவட்டம் வடமதுரைப் பகுதியினைச் சேர்ந்தவர். பள்ளிக் கல்வியினை திண்டுக்கல் தூய மேரி உயர்நிலைப் பள்ளியிலும் கல்லூரிக் கல்வியினை மதுரை தியாகராசர் கல்லூரியிலும் முடித்துள்ளார். நாகராசன் திராவிட முன்னேற்றக் கழக உறுப்பினர் ஆவார். இவர் 1971ஆம் ஆண்டு நடைபெற்ற தமிழ்நாடு சட்டப் பேரவைத் தேர்தலில் திமுக வேட்பாளராக வடமதுரை சட்டமன்றத் தொகுதியில் போட்டியிட்டு தமிழ்நாடு சட்டப் பேரவை உறுப்பினர் ஆனார்.

### சட்டமன்ற உறுப்பினராக

| ஆண்டு | வெற்றி பெற்ற தொகுதி | கட்சி | பெற்ற வாக்குகள் | வாக்கு விழுக்காடு (%) |
| --- | --- | --- | --- | --- |
| 1971 | வடமதுரை | திமுக | 35,989 | 58.75 |

மேற்கோள்கள்
-----------

1. ↑   *தமிழ்நாடு சட்டப் பேரவை "யார் எவர்" [Tamil Nadu Legislative Assembly "Who's Who"]*. 01.01.1972: Tamil Nadu Legislative Assembly Department. 1971. பக். 241 at=241.
2. ↑  Election Commission of India. "1971 Tamil Nadu Election Results" (PDF). 6 Oct 2010 அன்று மூலம் (PDF) பரணிடப்பட்டது. 19 April 2009 அன்று பார்க்கப்பட்டது.
**எல்ஸ்டார்** (*Elstar*) ஆப்பிள் என்பது ஆப்பிள் வகைகளுள் ஒன்றாகும். இது முதலில் 1950ல் நெதர்லாந்தில் எல்ஸ்டில் கோல்டன் சுவை மற்றும் இன்கிரிட் மேரி ஆப்பிள்களைக் கலப்புச் செய்து தோற்றுவிக்கப்பட்டது. இது விரைவாக ஐரோப்பாவில் பிரபலமடைந்தது. பின்னர் அமெரிக்காவில் 1972இல் அறிமுகப்படுத்தப்பட்டது. இது கான்டினென்டல் ஐரோப்பாவில் மிகவும் பிரபலமாக உள்ளது. ஆனால் ஐக்கிய இராச்சியத்தில் குறைவாகவே பயன்பாட்டில் உள்ளது.

எல்ஸ்டார் நடுத்தர அளவிலான ஆப்பிள் ஆகும். இதன் தோல் பெரும்பாலும் மஞ்சள் கலந்த சிவப்பு நிறத்தில் இருக்கும். சதை வெண்மையானது, மென்மையான, மிருதுவான அமைப்பைக் கொண்டுள்ளது. ஆப்பிள் சுவைகலவை தயாரிக்க மிகவும் நல்லது. இருப்பினும், பொதுவாக, இதன் இனிப்பு சுவை காரணமாக சலாடுகளில் பயன்படுத்தப்படுகிறது.

சந்ததி சாகுபடிகள்
-----------------

* சந்தனா (எல்ஸ்டார் × பிரிஸ்கில்லா)
* ஈகோலெட் (எல்ஸ்டார் × ப்ரிமா)
* கொலினா (பிரிஸ்கில்லா × எல்ஸ்டார்)

நோய் பாதிப்பு
-------------

* ஸ்கேப் : **உயர்**
* நுண்துகள் பூஞ்சை காளான் : **அதிக அளவில்**
* சிடார் ஆப்பிள் துரு : **அதிக அளவில்**

மேற்கோள்கள்
-----------

1. ↑  Elstar profile on cffresh.com பரணிடப்பட்டது 2006-05-09 at the வந்தவழி இயந்திரம்

வெளி இணைப்புகள்
---------------

* ஆரஞ்சு பிப்பின் - எல்ஸ்டார்
* எல்ஸ்டார் சுயவிவரத்தை உருவாக்குகிறது
* தேசிய பழ சேகரிப்பு பக்கம் பரணிடப்பட்டது 2020-06-23 at the வந்தவழி இயந்திரம்
**எல்விரா எலி** (*Elvira Rat*)(*கிரிம்னோயுசு எல்விரா*) என்பது அருகிவரும் எலியினமாகும். இது கொறிணியில் முரிடே குடும்பத்தினைச் சார்ந்ததாகும். இந்த இனத்தை முதன்முதலில் சர் ஜான் எல்லர்மேன் 1946இல் விவரித்தார். இது இந்தியாவின் தமிழ்நாட்டின் கிழக்கு தொடர்ச்சி மலைகளில் மட்டுமே காணப்படுகிறது.

விளக்கம்
--------

எல்விரா எலியின் நீளம் தலை மற்றும் உடல் சுமார் 149 மிமீ வரை இருக்கும். இதன் வாலின் நீளம் மட்டும் சுமார்196 மிமீ வரை கூடுதலாக அமைகிறது. இந்த எலியின் மேற்புறம் பழுப்பு சாம்பல் நிறமாகவும், அடிப்பகுதி சாம்பல் கலந்த வெண்மையாகவும், வாலானது இரு வண்ணத்தில் காணப்படும்.

பரவலும் வாழ்விடமும்
-------------------

இந்த இனம் தமிழ்நாட்டின் கிழக்குத் தொடர்ச்சி மலையில் சேலம் மாவட்டத்தில் மட்டுமே காணப்படுகிறது. இது பாறைகளில் கடல் மட்டத்திலிருந்து சுமார் 600 மீ உயரத்தில் உள்ள உலர்ந்த இலையுதிர் புதர் காடுகளில் காணப்படுகிறது.

பாதுகாப்பு
----------

இந்த எலியின் சரியான எண்ணிக்கை தெரியவில்லை என்றாலும், மனித குடியிருப்புகளின் விரிவாக்கம், மேய்ச்சல் மற்றும் சுரங்க குப்பைகளைக் கொட்டுதல் ஆகியவற்றின் மூலம் வாழ்விட இழப்பு காரணமாக அழிவினை நோக்கி அதிக அழுத்தத்தில் இருப்பதாகக் கருதப்படுகிறது. 2008ஆம் ஆண்டில் பன்னாட்டு இயற்கை பாதுகாப்புச் சங்கத்தினால் அழிவாய்ப்பு இனமாகக் கருதப்பட்டது; ஆனால் தற்பொழுது மிக அருகிய இனமாகப் பாதுகாப்பு நிலைக்கு மேம்படுத்தப்பட்டுள்ளது.

மேற்கோள்கள்
-----------

1. ↑  Molur, S.; Kennerley, R. (2016). "*Cremnomys elvira*". *IUCN Red List of Threatened Species* **2016**: e.T5514A22417451. doi:10.2305/IUCN.UK.2016-2.RLTS.T5514A22417451.en.. பார்த்த நாள்: 17 November 2021.
2. 1 2  Molur, S. & Kennerley, R. (2016). "*Cremnomys elvira*". *IUCN Red List of Threatened Species*. **2016**: e.T5514A22417451. doi:10.2305/IUCN.UK.2016-2.RLTS.T5514A22417451.en.CS1 maint: uses authors parameter (link)
**பார்த்தசாரதி சுவாமி சபா** *(Parthasarathy Swami Sabha)* இந்தியாவின் சென்னை மாநகரில் அமைந்துள்ள ஒரு கருநாடக இசை சபையாகும். இத்தகைய இசை சபைகளில் இது மிகவும் பழமையான ஒன்றாகும். பார்த்தசாரதி சபை ஆண்டுதோறும் மூன்று விருதுகளை பல்வேறு கலைஞர்களுக்கு வழங்கி சிறப்பித்து வருகிறது. இசைக் கலைஞர்களுக்கு சங்கீத கலாசாரதி விருது, நடனக் கலைஞர்களுக்கு நாட்டிய கலாசாரதி விருது மற்றும் நாடக கலைஞர்களுக்கு நாடக கலாசாரதி விருது என்பன அம்மூன்று விருதுகளாகும். இளம் திறமையாளர்களைக் கண்டறிந்து டிசம்பர் மாத இசை விழாவில் அவர்கள் பங்கேற்று நிகழ்த்தும் ஒவ்வொரு பிரிவிலும் குரல், வயலின், மிருதங்கம் ஆகிய பிரிவுகளில் இரண்டு விருதுகள் வழங்கப் படுகின்றன.. மேலும் இச்சபாவில் நித்யசிறீ மகாதேவன் உருவாக்கியுள்ள பாலக்காடு மணி ஐயர் நூற்றாண்டு விருதும், சுதா ரகுநாதன் நிறுவிய எம்.எல். வசந்தகுமாரி விருதுகளும் இச்சபாவால் வழங்கப்படுகின்றன.

சபாவின் வரலாறு
--------------

பார்த்தசாரதி சுவாமி சபை 1900 ஆம் ஆண்டில் மன்னி திருமலைச்சாரியரால் நிறுவப்பட்டது. சபாவுக்கான முதல் நிரந்தர இடமாக ஒரு தகன இடத்தை 1959 ஆம் ஆண்டில் வாங்கியது. பிறகு இந்த இடத்தில் 1962 ஆம் ஆண்டில், சபா ஒரு திறந்தவெளி திரையரங்கைக் கட்டியது In 1962, the *sabha* constructed an open-air theatre.

மேற்கோள்கள்
-----------

1. ↑  "Encouraging Talents". Sri Parthasarathy Swami Sabha. 30 செப்டம்பர் 2013 அன்று மூலம் பரணிடப்பட்டது. 28 July 2013 அன்று பார்க்கப்பட்டது.
2. 1 2 3  S. Muthiah (2004). *Madras Rediscovered*. East West Books (Madras) Pvt Ltd. பக். 208. பன்னாட்டுத் தரப்புத்தக எண்:81-88661-24-4.
**எல்லையற்ற பரிபூரணத்தை நோக்கி** ஒரு எளிய கணிதப் பார்வையென்பது கணிதத்திற்கும் ஆன்மீகத்திற்கும் உள்ள தொடர்பினை வெளிப்படுத்தும் விதமாக தமிழில் எழுதப்பட்ட நூலாகும். இந்நூல் 2016ஆம் ஆண்டு மதுரை தாசு பதிப்பகத்தினால் வெளியிடப்பட்டுள்ளது.

நூலின் சிறப்பு
--------------

கணித அடிப்படையில் இந்நூல் எழுதப்பட்டிருப்பினும் கணிதத்திற்குத் தொடர்பில்லாதவர்களும் படித்து உணரும் வகையில் எழுதப்பட்டுள்ளது. ஆசிரியர் தனது கருத்துக்களை 18 இயல்களில் பதிவு செய்துள்ளார். அறிவியலானது மனிதனை, உடல், உள்ளம், உயிர் என்ற மூன்று நிலைகளில் மட்டுமே ஆராய்கின்றது. ஏனெனில் இம்மூன்றினை மட்டுமே ஆய்விற்கு உட்படுத்தியறிய முடியும். இதுபோன்ற ஆய்விற்கு ஆன்மாவினை உட்படுத்த இயலாததால் ஆன்மாவினை அறிவியல் ஏற்பதில்லை. ஆன்மாவினை ஏற்றுக்கொள்ளாத அறிவியல் மனிதனின் முப்பரிமாணத்தினை உணர இயலாது என்பதை ஒன்று, இரண்டு, மூன்று மற்றும் நான்கு என நான்கு பரிமாண நிலைகளில் இந்நூலில் எடுத்துரைக்கப்பட்டுள்ளது. மனிதன் தன்னை "நான்" என்று கூறும் போது இந்த நான் எதை உரைக்கின்றது (உடலா? உள்ளமா? உயிரா? என வினா எழுப்பி, நான் என்பது ஆன்மாவினை குறிக்கின்றது என பகுத்தறிவு மூலம் விளக்கப்பட்டுள்ளது. உயிரியல் கருத்துக்களும் கணிதப் பார்வையில் கையாளப்பட்டுள்ளன.

மேற்கோள்கள்
-----------

1. ↑
2. ↑
ஒரு தனது காதலனை எதிர்பார்த்து இளம் பெண் ஒரு கிளிக்கு வீணையை இசைக்கிறாள். 18 ஆம் நூற்றாண்டின் முகலாய ஓவியம் வங்காள பாணியில்
**உருத்ர வீணை** (*Rudra veena*) (வட இந்தியாவில் 'உருத்ர விணா' என்றும் 'பிண்' என்றும் அழைக்கப்படுகிறது) இந்திய துணைக் கண்டத்திலிருந்து உருவான பழங்கால நரம்பிசைக் கருவியாகும். இது இந்துஸ்தானி இசையில் பயன்படுத்தப்படுகிறது. இது இந்திய பாரம்பரிய இசைக் கருவிகளில் ஒன்றான வீணையின் முக்கிய வகைகளில் ஒன்றாகும்.

வடிவம்
------

இது 54 அல்லது 62 அங்குலங்களுக்கு இடையில் நீளம் கொண்ட மரம் அல்லது மூங்கிலால் செய்யப்பட்ட நீண்ட குழாய் உடலைக் கொண்டுள்ளது. இரண்டு வடிவ மரக் கட்டைகளுக்கு இடையில் 24 படிகள் மற்றும் 7 கம்பிகள் இணைக்கப்பட்டுள்ளன. 4 முக்கிய சரங்களும் 3 சிகாரி சரங்களும் உள்ளன. இந்த நான்கு கம்பிகள் பிரதான பாலத்திற்கு செல்லும் படிக்கட்டுகளுக்கு மேலே உள்ள விட்டங்களின் முனைகளில் உள்ள கம்பிகளுடன் இணைக்கப்பட்டுள்ளன. இதை வாசிப்பது கடினமான ஒன்றாகும். யோக வஜ்ராசன நிலையில் அமர்ந்து உருத்ர வீணையைத் தோளில் வைத்து வாசிக்க வேண்டும்.

விளக்கம்
--------

உருத்திரன் என்பது இந்துக் கடவுளான சிவனின் பெயர் என்பதால், உருத்ரா வீணை என்றால் சிவனுக்கு அன்பான வீணை என்று பொருள். சிவன் தனது மனைவி பார்வதியால் ஈர்க்கப்பட்டு உருத்ர வீணையை உருவாக்கியதாகவும் கூறப்படுகிறது. மேலும், சிவன் மீதுள்ள பக்தி காரணமாக இராவணன் இதைக் கண்டுபிடித்து அதற்கு உருத்ர வீணை எனப் பெயரிட்டதாகவும் வேறொரு புராணக் கதையும் இருக்கிறது. 

இது இன்று அரிதாக வாசிக்கப்படும் ஒரு பழங்கால கருவியாக இருக்கிறது. சுர்பாகர் என்ற இசைக்கருவி 19ஆம் நூற்றாண்டின் ஆரம்பத்தில் அறிமுகப்படுத்தப்பட்டதன் காரணமாக உருத்ர வீணை தனது பிரபலத்தை இழந்தது. மெதுவான துருபத்-பாணி இராகங்களின் ஆலாபனைப் பிரிவுகளை சித்தார் கலைஞர்கள் மிக எளிதாக முன்வைக்க சுர்பாகர் அனுமதித்தது. 20 ஆம் நூற்றாண்டில், ஜியா மொஹியுதீன் தாகர் என்பவர் உருத்ர வீணையை பெரிய சுரைக்காய், தடிமனான குழாய், தடிமனான எஃகு சரங்களை (0.45-0.47 மிமீ) ஆகியவற்றை பயன்படுத்த மாற்றியமைத்து மறுவடிவமைப்பு செய்தார். எந்தவொரு மீட்டுக்கட்டையையும் பயன்படுத்தாமல் இசைக்கும்போது இது மென்மையான மற்றும் ஆழமான ஒலியை உருவாக்கியது. இலால்மணி மிசுரா என்பவரால் இக்கருவி சுருதி வீணையாக மாற்றப்பட்டது.

புகைப்படங்கள்
-------------

* தத்தாத்ரேயா ராமராவ் பார்வதிகர் (1916-1990) உருத்ர வீணையை இசைக்கிறார்.தத்தாத்ரேயா ராமராவ் பார்வதிகர் (1916-1990) உருத்ர வீணையை இசைக்கிறார்.
* தென்னிந்திய தோரணையில் உருத்ர வீணையை இசைக்கும் பகுதீன் தாகர்தென்னிந்திய தோரணையில் உருத்ர வீணையை இசைக்கும் பகுதீன் தாகர்
* ஆசாத் அலிகான்ஆசாத் அலிகான்

குறிப்புகள்
-----------

1. ↑
2. ↑  Shruti Veena - Articles OMENAD

வெளி இணைப்புகள்
---------------

விக்கிமீடியா பொதுவகத்தில்,  
 ***உருத்ர வீணை***   
என்பதின் ஊடகங்கள் உள்ளன. 

* ருத்ர வீணை உருவாக்கும் விதம்
* Rudravina.com
* Pandit Hindraj Divekar - Rudra Veena and Sitar Maestro
* Ustad Zia Mohiuddin dagar - Revived Rudra Veena as a concert instrument பரணிடப்பட்டது 2010-12-02 at the வந்தவழி இயந்திரம்
* Ustad Asad Ali Khan - Rudra Veena Artist பரணிடப்பட்டது 2007-09-28 at the வந்தவழி இயந்திரம்
* Rudraveena.org
* Asit Kumar Banerjee பரணிடப்பட்டது 2011-01-28 at the வந்தவழி இயந்திரம்
* Rudra Veena
**பண்பியல் தொகுப்பு வளர்ச்சி** என்பது சிக்மண்ட் பிராய்டின் மன ஆய்வுக் கொள்கையின் படி மனம் மூன்று நிலைகளாகப் பிரிக்கப்பட்டுள்ளது.

மன நிலைகள்
----------

* புற மனம் / வெளி மனம்
* இடை மனம் / நடுமனம்
* அக மனம் / ஆழ்மனம்

### புற மனம்

இது புற உலகுடன் தொடர்புடையது. நடு மனத்துடன் ' ஒத்து' இயங்குகிறது. மனிதனின் செயல்கள் அனைத்தையும் கட்டுப்படுத்துவதுடன் மனத்திறனையும் எண்ணங்களையும் ஒழுங்குப்படுத்துகிற்து.

### இடை மனம்

இது குழந்தைப் பருவத்திலேயே உருவாகிறது. புற மனத்திற்கும், ஆழ்மனத்திற்கும் தொடர்புடையது. பெரும்பாலும் ஆழ் மனதைத் தான் கட்டுப்படுத்துகிறது.

### அகமனம்

அடக்கி வைக்கப்பட்ட உணர்ச்சிகளுக்கும், எண்ணங்களுக்கும் உறைவிடமாக விளங்குகிறது. புற மனத்திற்கு எட்டா நிலையில் இது உள்ளது. இங்கேதான் மனித இயல்புணர்வுகளும், நிறைவேறாத ஆசைகளும், வெளிமனத்திற்கு வராமல் அடக்கி வைக்கப்படுகின்றது. அக மனத்தில் ஆழப்புதைந்து கிடக்கும் ஆவேச உணர்ச்சிகளும் அடக்கி வைக்கப்பட்ட பாலுணர்வும், பகைமை எண்ணங்களும்தான் மன நோய்க்கு ஆரம்ப வித்திடுகின்றன என்பது மன ஆய்வுக் கொள்கையின் கூற்று.

சான்றுகள்
---------

மன நோயும் இன்றைய மருத்துவமும்- டாக்டர். ஓ. சோமசுந்தரம், டாக்டர். தி. ஜெயராமகிருஷ்ணன்
துப்பாக்கிகள் மற்றும் குதிரைகளுடன் வெற்றியாளர்களுடனான சந்திப்பு ஆஸ்டெக்குகளை அதிர்ச்சிக்குள்ளாக்கியது, எனவே அவர்கள் ஐரோப்பியர்களை கிழக்கிலிருந்து வந்த தீர்க்கதரிசிகளுடன் குழப்பினர்.
மாதிரியின் படி, மக்களுக்கு ஆரம்பத்தில் (1) தேனிலவு காலம் மற்றும் பின்னர் (2) மாற்றம் காலம், அதாவது கலாச்சார அதிர்ச்சி இருக்கும். ஆனால் பின்னர், மக்கள் மாற்றியமைக்கத் தொடங்குவார்கள் (3) (புள்ளியிடப்பட்ட வரி புதிய கலாச்சாரத்தை சிலர் வெறுப்பார்கள் என்பதைக் காட்டுகிறது). (4) பண்டைய கலாச்சாரத்திற்கு ஏற்ப தங்கள் இடத்திற்குத் திரும்பும் சிலரைக் குறிக்கிறது.
**பண்பாட்டு அதிர்ச்சி** (*cultural shock*) என்பது, இன்னொரு நாட்டுக்குப் புலம்பெயர்தலாலோ, ஒரு சமூகச் சூழலிலிருந்து இன்னொரு சமூகச் சூழலுக்குச் செல்வதாலோ, இன்னொரு வாழ்க்கை முறையைக் கைக்கொள்ள வேண்டி ஏற்படுவதாலோ, பழக்கமில்லாத வாழ்க்கை முறை அனுபவத்துக்கு உள்ளாகும்போது, ஒருவருக்கு ஏற்படக்கூடிய தன்னிலையிழத்தல் உணர்வு ஆகும். பண்பாட்டு அதிர்ச்சிக்கான முக்கியமான காரணிகளுள் ஒன்று, தனியாள் ஒருவர், அறிமுகமற்ற புதிய சூழலுக்குச் செல்வதாகும்.

அளவுக்கதிகமான தகவல்கள், மொழி தெரியாமை, தலைமுறை இடைவெளி, தொழில்நுட்ப இடைவெளி போன்றவை, பண்பாட்டு அதிர்ச்சியை ஏற்படுத்தும் பொதுவான சிக்கல்கள். எந்தவொரு சமுதாயத்தைச் சேர்ந்த தனிமனிதரும் பண்பாட்டு வேறுபாடுகளால் தாக்கத்துக்கு உள்ளாவதால், பண்பாட்டு அதிர்ச்சியைத் தடுக்க முடியாது.

மேற்கோள்கள்
-----------

1. ↑  Macionis, John, and Linda Gerber. "Chapter 3 - Culture." Sociology. 7th edition ed. Toronto, ON: Pearson Canada Inc. 2010. 54. Print.
2. ↑  Pedersen, Paul. The Five Stages of Culture Shock: Critical Incidents Around the World. Contributions in psychology, no. 25. Westport, Conn: Greenwood Press, 1995.
**யுனெசுக்கோவின் மொழி நல அளவீடுகள்** என்பது 2002 - 2003 ஆண்டுகள் காலப் பகுதியில் யுனெசுக்கோவினால் கூட்டப்பட்ட மொழி வல்லுனர் குழுவினால் முன்வைக்கப்பட்ட மொழி நல அளவீடுகள் ஆகும். இது ஒன்பது அளவீடுகளை அல்லது காரணிகளைக் கொண்டது. இந்தக் குழு முன்வைத்த மொழிப் பாதுகாப்புக்கான சட்டகத்தில் இது ஒரு முக்கிய இடத்தை வகிக்கிறது.

ஒன்பது காரணிகள்
---------------

காரணி 1: தலைமுறைகளுக்கு இடையேயான மொழிப் பரிமாற்றம்.
காரணி 2: மொழி பேசுபவர்களின் எண்ணிக்கை.
காரணி 3: நாட்டின் மக்கள் தொகையில் மொழி பேசுபவர்களின் விழுக்காடு.
காரணி 4: மொழி பயன்படுத்தும் களங்களின் போக்குக்கள்.
காரணி 5: புதிய களங்களையும் ஊடகங்களையும் மொழி கையாழும் திறன்.
காரணி 6: மொழிக் கல்விக்கும் மொழியறிவுக்குமான பொருட்கள்.
காரணி 7: அரசுகளின் நிறுவனங்களின் மொழிசார் மனப்பாங்குகள் கொள்கைகள். உத்தியோகபூர்வ நிலை மற்றும் பயன்பாடு.
காரணி 8: சமூக உறுப்பினர்களின் அவர்களின் மொழி நோக்கிய மனப்பாங்குகள்.
காரணி 9: மொழி மனப்பாங்குகளும் கொள்கைகளும்: ஊடாட்டமும் சமூக விளைவுகளும்.

மேற்கோள்கள்
-----------

1. ↑  Language Vitality and Endangerment

வெளி இணைப்புகள்
---------------

* A methodology for assessing language vitality and endangerment - (ஆங்கில மொழியில்)
**சோனோமின் உட்வால்** (21 பிப்ரவரி 1921 - 1991) ஒரு மங்கோலிய மகளிர் தலைவர், அரசியல்வாதி மற்றும் எழுத்தாளர் ஆவார்.

அவர் பிப்ரவரி 21, 1921 இல் பல்கன் மாகாணத்தின் டாஷின்சிலென் என்ற இடத்தில் பிறந்தார். அவர் 1956-1958 இல் மங்கோலிய தொழிற்சங்கத்தின் மத்திய கவுன்சிலின் தலைவராக பணியாற்றினார்; முதல் செயலாளரும் பின்னர் மங்கோலிய எழுத்தாளர் சங்கத்தின் தலைவரும், 1973-1982இல் மங்கோலிய மகளிர் குழுவின் தலைவரும் புரட்சிகர போராட்டத்தின் படைவீரர் குழுவின் துணைத் தலைவரும் ஆவார்.   உட்வால் 1951-1986 க்கு இடையில் பல்வேறு தொகுதிகளில் நாடாளுமன்ற உறுப்பினராகத் தேர்ந்தெடுக்கப்பட்டதோடு, நாடாளுமன்றத் துணைத் தலைவராகவும் தேர்ந்தெடுக்கப்பட்டார். 1966 ஆம் ஆண்டில் அவர் மங்கோலிய மக்கள் புரட்சிகரக் கட்சியின் மத்திய குழுவில் சேர்ந்து 1990 ஆம் ஆண்டில் வெளியேறினார்.

ஒரு எழுத்தாளராக, உட்வால் *ஓட்ஜெரல்* (1957), *தி ஃபர்ஸ்ட் தேர்ட்டீன்*, *கட்டான்பாதர்*, *டுவா ஆகல்லாக்* (1974)  *மக்சர்ஜாவ்*, மற்றும் *கிரேட் டெஸ்டினி* (1973) போன்ற நாவல்களையும், ஏராளமான சிறுகதைகளையும் எழுதினார். அவரது படைப்புகள் பல மொழிகளில் மொழிபெயர்க்கப்பட்டுள்ளன. "முக்கிய சிறுகதை எழுத்தாளர்" என்று வர்ணிக்கப்பட்ட இவருக்கு 1965 ஆம் ஆண்டில் உலக அமைதி கவுன்சிலின் அமைதிக்கான ஜோலியட்-கியூரி தங்க பதக்கம் மற்றும் 1971 இல் இலக்கியத்திற்கான ஆப்ரோ-ஆசிய தாமரை பரிசும் வழங்கப்பட்டது.  1967 ஆம் ஆண்டில் சோவியத் இலக்கியத்தில் மங்கோலிய இலக்கியத்தின் வளர்ச்சியில் முக்கிய பங்கு வகித்ததாக அவர் குறிப்பிடப்பட்டார்.

குறிப்புகள்
-----------

1. ↑  Sanders, Alan J. K. (30 May 2010). *Historical dictionary of Mongolia*. Scarecrow Press. பக். 724. பன்னாட்டுத் தரப்புத்தக எண்:978-0-8108-6191-6.. பார்த்த நாள்: 25 November 2011.
2. ↑   *New world review*. S.R.T. Publications. பக். 125.. பார்த்த நாள்: 25 November 2011.
3. ↑  Udval, Sonomyn (1974). *Tuuž ögüüllėg*. Ulsyn Hėvlėlijn Gazar.. பார்த்த நாள்: 25 November 2011.
4. ↑  Permanent Bureau of Afro-Asian Writers (1973). *Afro-Asian short stories: an anthology*. Permanent Bureau of Afro-Asian Writers.. பார்த்த நாள்: 25 November 2011.
5. ↑   *The Current digest of the Soviet press*. American Association for the Advancement of Slavic Studies. 1967.. பார்த்த நாள்: 25 November 2011.
2018 ஆம் ஆண்டு வணிகத்திற்கான பெண்கள் விருதுகள் நிகழ்ச்சியில் வெற்றியாளர்கள்
**வணிகத்திற்கான பெண்கள் விருது** (*Women in Business Award*) என்பது ஐக்கிய நாடுகளின் வர்த்தகம் மற்றும் மேம்பாட்டிற்கான மாநாடு வழங்கும் இரு வருட விருது ஆகும். நிலையான, புதுமையான மற்றும் சர்வதேச அளவில் போட்டியிடும் சிறு மற்றும் குறு நிறுவனங்களை உருவாக்குவதை மேம்படுத்துவதற்காக ஐக்கிய நாடுகளின் வர்த்தகம் மற்றும் மேம்பாட்டுக்கான மாநாட்டால் நிறுவப்பட்ட ஐக்கிய நாடுகளின் திட்டத்தில் பங்கேற்ற பெண்களுக்கு மட்டுமே போட்டி. இது முதன்முதலில் 2008 இல் வழங்கப்பட்டது.

2018
----

மொசாம்பிக் நாட்டைச் சேர்ந்த கட்டிடப் பொறியாளர் யுனைசா அலி இல்சுபோ 2018 ஆம் ஆண்டு தங்க விருதை வென்றார். இசரது நிறுவனமான கான்ஸ்மோஸ் ல்டா 800 பேரைப் பணியமர்த்துகிறது. இந்த விருது அக்டோபர் 2018 இல் ஜெனிவாவில் வழங்கப்பட்டது. பசுமைக் கட்டுமானம் மற்றும் பெண்களுக்காக அவர் உருவாக்கிய வேலை வாய்ப்புகள் குறித்து நீதிபதிகள் தனிக்கவனம் செலுத்தினர். வெள்ளி விருது ஜோர்தானைச் சேர்ந்த சர்வதேச ரோபாட்டிக்ஸ் கழகத்தின் நிறுவனரான திருமதி லாமா ஷாஷாவுக்கு வழங்கப்பட்டது. உகாண்டாவில் விக்டோரியஸ் எஜுகேஷன் சர்வீசஸின் அதிபரும் நிறுவனருமான திருமதி பார்பரா ஆஃப்வோனோ புயோண்டோவுக்கு வெண்கல விருது வழங்கப்பட்டது. இரண்டு சிறப்பு அங்கீகார விருதுகளும் வழங்கப்பட்டன.

சான்றுகள்
---------

1. ↑  Roy, Deblina. "Africa representatives reach UNCTAD's Women in Business Awards finale" (in pl). *African Review*. .
2. ↑  "Risk-taking female construction boss in Mozambique wins top UN award - News - GCR". *www.globalconstructionreview.com*. 2018-11-30 அன்று பார்க்கப்பட்டது.
**பண்பாட்டுப் பொதுமை** என்பது உலகில் உள்ள எல்லாப் பண்பாடுகளுக்கும் பொதுவாக இருக்கக்கூடிய, ஒரு கூறையோ ஒழுங்கமைப்பையோ (pattern) குணப்பாங்கையோ (trait) நிறுவனத்தையோ குறிக்கும். எடுத்துக்காட்டாக, திருமணம், மொழி, கலை முதலிய சமூக வழக்கங்கள், ஒரு குறிப்பிட்ட பண்பாட்டினரிடம் மட்டுமன்றி எல்லாப் பண்பாட்டினரிடமும் உள்ளன. இவை பண்பாட்டுப் பொதுமைகள் ஆகும். 250க்கும் மேற்பட்ட பண்பாடுகளைப் பற்றி ஆய்வு செய்த, ஜார்ஜ் பீட்டர் மர்டாக் என்பவர், ஏறத்தாழ இவ்வாறான 70 பொதுமைகளைப் பட்டியலிட்டுக் காட்டியுள்ளார். டொனால்டு பிரவுன் (Donald E Brown) என்பவர் கிட்டத்தட்ட 200 பொதுமைகளைத் தொகுத்துள்ளார்.

பண்பாட்டுப் பொதுமைகள் காணப்படுகின்றன எனினும், அவற்றைத் பாகுபடுத்திப் பார்ப்பது சிக்கலானது என்று தான் எழுதிய *மனிதப் பொதுமைகள்* என்னும் நூலில் பிரவுண் குறிப்பிட்டுள்ளார். இத்தகைய பொதுமைகளை விளக்குவதற்கு ஒருங்கிணைந்த ஒரே கோட்பாடு இருப்பதற்கான வாய்ப்பு இல்லை என்பது அவரது கருத்து. ஆனாலும், இப் பொதுமைகளுக்கான ஒரே மூலத்தை, *மனித இயல்பில்* தான் காணமுடியும் என்றும், அம் மனித இயல்பின் அடிப்படை மனித மனம் தான் என்றும் அவர் கருதுகிறார்.

இவ்வாறு பொதுமைகள் காணப்படுவதற்கு, மனிதனுடைய அடிப்படைத் தேவைகள் ஒன்றாக இருப்பதே காரணம் என்று சிலர் கருதுகிறார்கள். உணவு ஈட்டுதல், உறுப்பினர்களை நெறிப்படுத்தல், உறைவிடம் மூலம் பாதுகாப்பளித்தல், இனம் தொடர்ந்து இருப்பதற்காக இனப்பெருக்கம் செய்தல், குழந்தைகளுக்குப் பண்பாடு கற்பித்தல் என்பன எல்லாப் பண்பாட்டினருக்குமே அடிப்படைத் தேவைகளாக இருப்பதால், இவற்றின் மூலம் பண்பாட்டுப் பொதுமைகள் ஏற்படுகின்றன என்பது அவர்கள் கருத்து

குறிப்புகள்
-----------

1. ↑  Wallace Woolfenden, *Review of "Human Universals" by Donald E. Brown*,  பரணிடப்பட்டது 2007-09-28 at the வந்தவழி இயந்திரம் 11-03-2007 இல் அணுகப்பட்டது.
2. ↑  பக்தவச்சல பாரதி, ஜூலை 1999

உசாத்துணைகள்
------------

* பக்தவச்சல பாரதி, *பண்பாட்டு மானிடவியல்*, மெய்யப்பன் பதிப்பகம், சிதம்பரம், ஜூலை 1999.
* Wallace Woolfenden, *Review of "Human Universals" by Donald E. Brown*,  பரணிடப்பட்டது 2007-09-28 at the வந்தவழி இயந்திரம் 11-03-2007 இல் அணுகப்பட்டது.

வெளியிணைப்புகள்
---------------

பிரவுனால் தொகுக்கப்பட்ட பண்பாட்டுப் பொதுமைகள் (ஆங்கில மொழியில்)
பரந்த நோக்கில் **பண்பாட்டு வள மேலாண்மை** என்பது, கலை மற்றும் மரபு சார்ந்த வளங்களை மேலாண்மை செய்யும் நடைமுறை ஆகும். இது, மரபுவழி மற்றும் வரலாற்றுப் பண்பாட்டுடன் தொல்லியல் சார்ந்த பொருட் பண்பாட்டையும் கனனத்திற்கொள்ளும் பண்பாட்டு மரபு மேலாண்மையையும் உள்ளடக்குகிறது. மரபுவழிப் பண்பாட்டு வடிவங்களை மட்டும் பாதுகாத்து வழங்குவதன்றி, பண்பாட்டு வள மேலாண்மை என்பது, நகர்ப்புறப் பண்பாடு போன்ற முன்னேற்றம் சார்ந்ததும், புதுமை சார்ந்ததுமான தற்காலப் பண்பாட்டையும் தழுவி நிற்கின்றது. 

  

எனினும் இச்சொல்லின் இவ்வாறான பரந்த பயன்பாடு அண்மைக்காலத்தில் உருவானது ஆகும். இதனால் இது பெரும்பாலும் மரபு மேலாண்மை என்ற பொருளிலேயே பயன்படுத்தப்படுகின்றது. அமெரிக்காவில் இச் சொல்லானது, [தொல்லியலாளர்]]களாலும், கட்டிடக்கலை வரலாற்றாளர்களாலும், வரலாற்றுக் கட்டிடக்கலைஞர்களாலும் அடிக்கடி பயன்படுத்தப்பட்டு வருகின்றது. தொல்லியல், கட்டிடக்கலை மற்றும் வரலாற்றுச் சிறப்புக் கொண்ட இடங்களைச் சூழலியல் மற்றும் வரலாற்றுப் பாதுகாப்பு விதிகளுக்கு இணங்க மேலாண்மை செய்வதைக் குறிக்கவே இச்சொல்லை அவர்கள் ஆளுகிறார்கள். 

  

பண்பாட்டு வளங்கள் என்பன, தொல்லியல், கட்டிடக்கலை, ஓவியம், சிற்பம் போன்ற இயற்பியல் சொத்துக்களையும், நாட்டார்வழக்கு, கதை கூறல், நாடகம் போன்றவற்றையும் உள்ளடக்குகின்றன. பண்பாட்டு வள மேலாண்மையர்கள் பெரும்பாலும், அருங்காட்சியகங்கள், ஓவியக் காட்சியகங்கள், நாடக அரங்குகள் போன்றவற்றின் பொறுப்பாளர்களாக இருக்கிறார்கள். 

  

நாடு அல்லது உலக மட்டத்தில், பண்பாட்டு வள மேலாண்மை என்பது பரந்த நோக்கங்களின் அடிப்படையில் அமையலாம். இவை அழிநிலை மொழிகள், பொதுக் கல்வி, பல்பண்பாட்டிய இயக்கம், பண்பாட்டு வளங்களின் அணுக்கங்களை ஊக்குவித்தல் போன்ற பல்வேறு அம்சங்கள் சார்ந்தவையாக அமையக்கூடும்.
**வண்டாம்பாளை மகாமாரியம்மன் கோயில்** என்பது திருவாரூர் மாவட்டத்தில் வண்டாம்பாளை கிராமத்தில் அமைந்துள்ள அம்மன் கோயிலாகும்.  இக்கோயிலில் அருகருகே கருப்பாயி அம்மன், பேச்சியாயி அம்மன் ஆகிய தெய்வங்களின் சன்னதிகள் அமைந்துள்ளன. 

குழந்தை இல்லாத தம்பதிகள் இக்கோயிலிலுள்ள கருப்பாயி அம்மனை வணங்குகிறார்கள். இச்சன்னதியில் அம்மனின் காலடியில் அரசி மற்றும் மஞ்சள் வைத்து பூசித்து தரப்படுகிறது. இந்த அரசியை உலையில் உணவுக்காக இடும் அரிசியோடு இணைத்து சோறாக்கி உண்கிறார்கள். மஞ்சளை அரைத்துப் பூசி வருகிறார்கள். இவ்வாறு செய்தால் ஒரு மண்டலத்தில் குழந்தை உருவாகும் என்பது நம்பிக்கையாகும்.

சன்னதிகள்
---------

இக்கோயிலில் கருப்பாயி அம்மன், பேச்சியாயி அம்மன் ஆகிய தெய்வங்கள் வடக்கு நோக்கி அமைந்துள்ளன. கருப்பாயி அம்மன் குழந்தையுடன் உள்ளார். கல்லுடயான் சாமி, யானை மீது அமர்ந்திருக்கும் கருப்பண்ணசாமி ஆகிய தெய்வங்களும் இக்கோயிலில் உள்ளன. மகா மண்டபத்தின் இடது பக்கத்தில் காத்தவராயன் - ஆர்யமாலா - பொம்மி, தொட்டிக்கட்டி, சின்னான் போன்ற சிறு தெய்வங்களும் அமைந்துள்ளன.

திருவிழாக்கள்
-------------

சித்திரை மாதம் பௌர்ணமிக்கு பத்து நாட்கள் முன்பு இக்கோயிலில் திருவிழா தொடங்குகிறது.

ஆதாரங்கள்
---------

1. ↑  கருவளர்க்கும் அம்மன் குமுதம் பக்தி ஸ்பெசல் - 14.07.2016 பக்கம் 56
2. ↑  கருவளர்க்கும் அம்மன் குமுதம் பக்தி ஸ்பெசல் - 14.07.2016 பக்கம் 57
**சான்ஸ் ஃபார்காட்டிகா** (Sans forgetica) என்பது ஆத்திரேலியாவின் மாநிலங்களில் ஒன்றான விக்டோரியாவின் தலைநகரான மெல்பேர்ண் நகரில் அமைந்துள்ள ஆர் எம் டி பல்கலைக்கலகத்தின் உளவியல் மற்று வடிவமைப்புப்பிரிவின் ஆய்வாளர் சான்ஸ் ஃபார்காட்டிகா (Sans Forgetica) என்பவரால் உருவாக்கப்பட்டுள்ள எழுத்துருவாகும். பழைய எழுத்துருவினால் மாணவர்கள் 50 சதவீதம் தான் படித்ததை நினைவில் வைத்திருக்க முடியும். ஆனால் இவர் உருவாக்கியுள்ள எழுத்துருவினால் 57 சதவீதம் நினைவில் நிலைநிருத்தமுடியும் என நிருபித்துள்ளார்.

இந்த வடிவத்தை உருவாக்க ஆறு மாதங்கள் எடுத்துக்கொண்டு, 400  மாணவர்களிடம் சோதனையும் செய்துபார்த்திருக்கிறார். இது இடதுபுறத்தில் ஏழு டிகிரி பின் சாய்ந்த நிலையில் உள்ளது. இது மாணவர்களுக்கு மட்டுமின்றி வயது முதிர்ந்த பெரியவர்களுக்கும் உபயோகமாக இருக்கும் என்று அவர் கூறியுள்ளார்.

மேற்கோள்கள்
-----------

1. 1 2  RMIT News release 2018/10/03: Sans Forgetica: new typeface designed to help students study
2. ↑  "Sans Forgetica: Darum hilft euch dieser schwer lesbare Font beim Lernen". 2019-04-01 அன்று மூலம் பரணிடப்பட்டது. 2019-02-05 அன்று பார்க்கப்பட்டது.

1. ↑  "Researchers create new font designed to boost your memory". *தி வாசிங்டன் போஸ்ட்*. 5 October 2018. .
**வேளாண் ஆராய்ச்சி நிலையம், மன்னுத்தி** என்பது கேரளத்தில் உள்ள ஒரு வேளாண் ஆராய்ச்சி மையமாகும். 

இந்த வேளாண் ஆராய்ச்சி மையம் கேரளத்தின், திருச்சூர் மாவட்டம் ஒல்லுக்கராவிலுள்ள மன்னுத்தியில் 1957 ஆம் ஆண்டு துவங்கப்பட்டு நெல் ஆராய்ச்சி நிலையமாக கேரள வேளாண் துறையின்கீழ் செயல்படத் துவங்கியது. 1972 ஆம் ஆண்டு இந்த மையம் வேளாண்மைத் துறையிடமிருந்து பிரித்து கேரள வேளாண்மைப் பல்கலைக் கழகத்தின் கீழ் கொண்டு வரப்பட்டது.
1976 ஆம் ஆண்டில், நெல் ஆராய்ச்சி நிலையம் மற்றும் வேளாண் ஆராய்ச்சி நிலையம் ஆகிய இரண்டும் இணைக்கப்பட்டு, இந்த ஆராய்ச்சி நிலையத்திற்கு, "வேளாண்மை ஆராய்ச்சி நிலையம்" மன்னுத்தி எனப் பெயரிடப்பட்டு 01.01.1988-லிருந்து செயல்பட்டு வருகிறது.

நோக்கம்
கோல் நில மேலாண்மை திட்டம் மற்றும் தேங்காய் ஆகியவற்றில் இதன் ஆராய்ச்சி செயல்பாடுகள் உள்ளன. காய்கறிகள் மற்றும் இயற்கை பண்ணை ஆகியவற்றில் சரிபார்க்கும் ஆராய்ச்சி செயல்கள் மேற்கொள்ளப்படுகிறது.

வெளியிட்ட இரகங்கள்
------------------

மிகவும் குறுகிய கால சிவப்பு நிற மேலோடு கொண்ட 75-80 நாட்களில் முதிர்ச்சியடையும் "ஹ்ரஸ்வா" என்னும் பயிர்வகையை இந்நிலையம் உருவாக்கியுள்ளது.
பயிரிடுவதற்கான மற்றொரு இரகமான "அகல்யா" என்னும் இரகத்தையும் வெளியிட்டுள்ளது.

மேற்கோள்கள்
-----------

1. ↑
**சாபி லீமா** அல்லது **சபி லீமா** என்பது மெய்டேய் புராணங்களிலும் மதத்திலும் உள்ள கொறித்துண்ணிகளின் தெய்வம். அவர் குனு லீமா மற்றும் நகானு லீமா தெய்வங்களின் சகோதரியாவார். மூன்று சகோதரிகளும் ஒரே மனிதனை மணந்ததாகப் புராணங்கள் கூறுகின்றன.

சொற்பிறப்பியல்
--------------

மெய்டேயின் பெண் இயற்பெயர் "சபி லீமா" இரண்டு கூறு வார்த்தைகளால் ஆனது. அவ்விரண்டு வார்த்தைகள் "ஷாபி/சாபி/ஷாபி/சபி" மற்றும் "லீமா". "சபி" என்பது எலி போன்ற விலங்கு. இது மூங்கில் கொத்துகளில் வாழ்கிறது.  இது கூர்மையான பற்கள் கொண்டவை என்று அறியப்படுகிறது.  "லீமா" என்ற சொல் மேலும் "லீ" ( நிலம் அல்லது பூமி ) மற்றும் "மா" (தாய்) ஆகிய இரண்டு கூறு வார்த்தைகளால் ஆனது. உண்மையில், "லீமா" என்பதை "நில தாய்" அல்லது "தாய் பூமி" என்று மொழிபெயர்க்கலாம். ஆனால் பொதுவான சூழலில், "லீமா" என்பது ராணி அல்லது எஜமானி அல்லது பெண்மணி என்று பொருள்படும்.

விளக்கம்
--------

ஷாபி லீமா (சாபி லீமா) உலகின் அனைத்து கொறித்துண்ணிகளின் அரசி என்று விவரிக்கப்படுகிறார். எந்த நேரத்திலும், அவர் விரும்பும் எந்த இடத்திற்கும் அனைத்து கொறித்துண்ணிகளையும் வரவழைக்கலாம். அவர் சலைலென் (சோரரென் என்றழைக்கப்படும்) கடவுளின் இளைய மகள் ஆவார்.

மேலும் பார்க்க
--------------

* இரீமா ( எரிமா ), மெய்டேய் நீரின் தெய்வம்
* லீமரேல், மெய்டேய் பூமியின் தெய்வம்
* இங்கலீமா, மெய்டேய் மீனின் தெய்வம்
* பௌ-ஒய்பி (பௌலீமா ), Meitei விவசாய பயிர்களின் தெய்வம்
* தும்லீமா, மெய்தேய் உப்பின் தெய்வம்

குறிப்புகள்
-----------

1. ↑   *Tal Taret*. .
2. ↑   *Tal Taret*. .
3. ↑   *Manipuri Phungawari*. .
4. ↑  Regunathan (2005). *Folk Tales of the North-East*. Children's Book Trust. .
5. 1 2  Singh (1993). *Folk Culture of Manipur*. Manas Publications. .
6. ↑   *Eben Mayogee Leipareng*. .
7. ↑  "Learners' Manipuri-English dictionary.Sabi". *uchicago.edu*. 2006.
8. ↑  "Learners' Manipuri-English dictionary.Leima". *uchicago.edu*. 2006.

நூல் பட்டியல்
-------------

* மணிப்பூரி கலாச்சாரத்தின் பார்வை - டாக்டர் யும்லெம்பம் கோபி தேவி
* மணிப்பூரின் வரலாறு: ஒரு ஆரம்ப காலம் - வஹெங்பாம் இபோஹல் சிங் · 1986

வெளி இணைப்புகள்
---------------

* "The Widow's Son :: Lukhrabi Macha Fungawari Singbul by B. Jayantakumar Sharma". *e-pao.net* (ஆங்கிலம்).
ஆங்காங்கே முளைத்து வளரும் புல் பூண்டுகளில் ஒளிந்துள்ள சில மர்மங்கள்ளைக் கண்டறிந்து விளையாடி மகிழ்வது **வேடிக்கை விளையாட்டு**.

கண்டறிபவை
---------

நெய்த்தக்காளி
இதன் காய்களைப் பறித்து தன் நெற்றியில் குட்டுவர். அது 'சொடக்' என்று வெடிக்கும்.
அம்மாம் பச்சரிசி நெற்று
இதனை வாய் எச்சிலில் ஈரமாக்குவர். அது 'சொடக்' என்று வெடிக்கும்.
முறுக்கம்புல் (பன்னிமுறைச்சான் புல்)
இந்தப் புல்லின் நுனியில் பூத்துக் காய்திருக்கும் கொத்தைப் பறித்து வாய் எச்சிலால் ஈரமாக்குவர். அது தன் முறுக்கை உடைத்துக்கொண்டு தானே இரண்டு மூன்று சுற்றுகள் சுற்றும்.
கருவேலங்காய் நெற்று
இந்த நெற்றைப் பொறுக்கி இரண்டிரண்டு விதையுள்ள துண்டுகளாக நறுக்கி, அவற்றின் நடுப்பகுதியில் கட்டிச் சரமாக்கி, கணுக்காலில் கட்டிக்கொண்டு 'சல் சல்' என்னும் ஒலி வருமாறு நடப்பர்.
வாகை நெற்று
வாகை நெற்றுகளைப் பொறுக்கி ஊசியால் நூலில் கோத்து, இடுப்பிலும், கழுத்திலும் அணிந்துகொண்டு அசைந்தாடி நடப்பர். அப்போது அது 'சல சல' என்று ஒலிக்கும்.
அழிஞ்சில் கொட்டை
அழிஞ்சில் பழத்தைத் தின்ற பின்னர் அதன் நடுவில் உள்ள அழிஞ்சில்-கொட்டையை வழுக்கு முனையில் துளை உண்டாகும்படி தேய்த்து வாயில் வைத்துப் புல்லாங்குழல் துளையில் ஊதுவது போல ஊதியும், பண்ணிசை கூட்டியும் மகிழ்வர்.
ஈந்திலை முள்
ஈந்திலை வேப்பிலை அளவு இருக்கும். இலையின் நுனியில் கூர்மையான முள் இருக்கும். அவற்றில் பத்திருபது இலைகளைப் பறித்து மார்பு, வயிறு, கை, கால் போன்ற இடங்களில் அலகு போல் குத்தித் தொங்கும்படி செய்து பிறருக்குக் காட்டி மகிழ்வர்.
வாழைமட்டை சுடக்கான்
வாழைமட்டையை மூவிரல் அளவு அகலமுள்ளதாகச் சீவி எடுத்து, உட்புறமாக இரண்டாக மடித்து, ஒவ்வொன்றையும் வெளிப்புறமாக இரண்டாக மடித்து, நடுவில் உட்புறமாக மடிந்துள்ள பகுதியை ஒரு கையில் பிடித்துக்கொண்டு, மற்றொரு கையால் வெளிப்புறம் மடிந்து தொங்கும் பகுதியை விரைவாக உருவி மேலே இணையச் செய்தால் 'டப்' என்னும் ஒலி தோன்றும். கேட்டு மகிழ்வர்.

இவற்றையும் பார்க்க
------------------

* தமிழர் விளையாட்டுகள் (அண்மைய காலம்)

கருவிநூல்
---------

* ஞா.தேவநேயப் பாவாணர், தமிழ்நாட்டு விளையாட்டுக்கள், சைவ சித்தாந்த நூற்பதிப்புக் கழக வெளியீடு, 1954
* இரா. பாலசுப்பிரமணியம், தமிழர் நாட்டு விளையாட்டுகள், உலகத் தமிழாராய்ச்சி நிறுவன வெளியீடு, 1980
* கி. ராஜநாராயணன், வட்டார வழக்குச்சொல் அகராதி, ராஜபவனம், இடைச்செவல் வெளியீடு, 1982.
* கே.வி.ராமச்சந்திரன், (தமிழாக்கம், மூலம் எஸ்.கே.கோவிந்தராஜுலு & திருமதி டி.ஜே.ஜோசப்) பொழுதுபோக்கு விளையாட்டுகள், சென்னை அருணோதயம் வெளியீடு, 1959
* மு.வை அரவிந்தன், தமிழக நாட்டுப்பாடல்கள், சென்னை பாரிநிலையம் வெளியீடு, 1977
* டாக்டர் அ.பிச்சை, தமிழர் பண்பாட்டில் விளையாட்டுகள், உலகத் திழாராய்ச்சி நிறுவனர் வெளியீடு, 1983
வேல்ஸ் பல்கலைக்கழகம், பல்லாவரம் உடன் குழப்பிக் கொள்ளாதீர்கள்.

**உவேல்சு பல்கலைக்கழகம்** (*University of Wales*; (உவெல்சு: *Prifysgol Cymru*) என்பது ஐக்கிய இராச்சியம் உவேல்சு மாநிலத்தில் கார்டிஃப் நகரில் அமைந்துள்ள ஒரு கூட்டாட்சிப் பல்கலைக்கழகம் ஆகும். 1893 ஆம் ஆண்டில் அபெரிசுவித், பங்கோர், கார்டிஃப் ஆகிய மூன்று கல்லூரிகளின் கூட்டமைப்பில் அரச சாசனம் மூலம் இது ஆரம்பிக்கப்பட்டது. உவேல்சில் ஆரம்பிக்கப்பட்ட முதலாவது பல்கலைக்கழகம் இதுவாகும்.

2007 இல், உவேல்சு பல்கலைக்கழகம் நடுவண் அமைப்பில் இருந்து கூட்டாட்சி அமைப்புக்கு மாறியது. இதனால் இதனோடு இணைந்த கல்லூரிகள் சுயாதீனப் பல்கலைக்கழகங்களாக மாற்றப்பட்டன. 2000களின் பிற்பகுதியில் வெளிநாட்டுத் துணை நிறுவனங்கள், ஏமாற்றுதல் மற்றும் மாணவர் விசாக்கள் போன்ற பல சர்ச்சைகளைத் தொடர்ந்து, இப்பல்கலைக்கழகத்தை அப்போது இருந்த அமைப்பின்படியே ஒழிக்க முடிவு செய்யப்பட்டது.

2017 ஆகத்து முதல், இப்பல்கலைக்கழகம் உவேல்சு டிரினிட்டி புனித தாவீது பல்கலைக்கழகத்துடன் செயல்பாட்டு ரீதியாக ஒருங்கிணைக்கப்பட்டது. உயர்கல்வி புள்ளியியல் நிறுவனம் 2018/19 இல் ஐக்கிய இராச்சியத்தில் உள்ள உவேல்சு பல்கலைக்கழகத்தில் பதிவுசெய்யப்பட்ட மாணவர்களின் எண்ணிக்கையை சுழியமாகப் பதிவு செய்துள்ளது, ஆனால் 3,345 மாணவர்கள் ஐக்கிய இராச்சியத்துக்கு வெளியே உள்ள நாடுகடந்த கல்விப் படிப்புகளில் பதிவுசெய்துள்ளனர்.

மேற்கோள்கள்
-----------

1. ↑  "Registrar's Office". Bangor.ac.uk. 2012-02-06 அன்று மூலம் பரணிடப்பட்டது. 2012-04-29 அன்று பார்க்கப்பட்டது.
2. ↑  "University of Wales degree and visa scam exposed by BBC". BBC. 5 October 2011. .
3. ↑  "Where do HE students study?". *HESA*. 15 August 2020 அன்று பார்க்கப்பட்டது.
4. ↑  "Where do HE students come from?: Transnational education". *HESA*. 15 August 2020 அன்று பார்க்கப்பட்டது.

வெளி இணைப்புகள்
---------------

* அதிகாரப்பூர்வ இணையதளம்

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* ISNI
* VIAF

 |
| தேசிய | 
* Israel
* United States
* செக் குடியரசு
	+ 2

 |
| புவிசார் | 
* MusicBrainz place

 |
தி பாசாய்க் விவசாய அக்ரிகல்சுரல் கெமிகல் ஒர்க்சு நிறுவனம், நியூ ஜெர்சி, 1876
**விவசாய வேதிப்பொருள்**(Agrochemical) என்பது விவசாயம் மற்றும் வேதிப்பொருள் என்ற வார்த்தைகளின் கூட்டு வார்த்தையின் சுருக்கமாகும். பெரும்பாலான நேர்வுகளில், விவசாய வேதிப்பொருள் என்பது பூச்சிக்கொல்லிகள், களைக்கொல்லிகள், பூஞ்சைக்கொல்லிகள் மற்றும் நூற்புழுக்கொல்லிகள் ஆகியவற்றைக் குறிக்கின்னறன. மேலும், இவ்வார்த்தையானது, தொகுப்பு முறை உரங்கள், இயக்குநீர், வளர்ச்சியூக்கிகள் ஆகியவற்றையும் குறிக்கப் பயன்படுகிறது.

சூழியல்
-------

பல விவசாய வேதிப்பொருட்கள் நச்சுத்தன்மை உடையனவாக இருக்கின்றன.  மொத்தமாக சேமித்து வைக்கும் வேளாண் வேதிப்பொருட்கள் எதிர்பாரா விதமாக சிதறும் நேர்வுகளில், குறிப்பாக சுற்றுச்சூழல் அல்லது உடல்நல அபாயங்களையோ அல்லது இரண்டையுமோ ஏறு்படுத்தும் வாய்ப்புகளைக் கொண்டுள்ளது. பல நாடுகளில், வேளாண்மைக்கான வேதிப்பொருட்கள் பயன்பாடு மிகவும் ஒழுங்குபடுத்தப்பட்டுள்ளது. அங்கீகாரம் பெற்ற வேளாண் வேதிப்பொருட்களைப் பயன்படுத்துதல், அரசாங்கத்தினால் வழங்கப்பட்ட அனுமதி ஆணைகள் ஆகியவை அவசியமாக்கப்பட்டுள்ளன. தவறான பயன்பாடு, போதிய பாதுகாப்பற்ற பண்டகசாலைகள், கவனக்குறைவாக வீணடிக்கப்படுதல் ஆகியவை குறிப்பிடத்தக்க தண்டத்தொகைகள் செலுத்துவதற்கு வழிவகுக்கும்.

வரலாறு
------

வேளாண் வேதிப்பொருட்கள் பயிர்களைப் பாதுகாப்பதற்கும் பயிர்களின் விளைச்சலை அதிகப்படுத்துவதற்கும் அறிமுகப்படுத்தப்பட்டன. மிகவும் பொதுவாக பயன்படுத்தப்பட்ட வேளாண் வேதிப்பொருட்கள் பூச்சிக்கொல்லிகள் மற்றும் உரங்களை உள்ளடக்கியவையாகும். பூச்சிகளால் இத்தகைய வேதிப்பொருட்கள் ஏற்கத்தக்கவையாக மாறியபின், மேலும் புதிய வேளாண் வேதிப்பொருட்கள் பயன்படுத்தப்பட்டன. இத்தகைய வேளாண் வேதிப்பொருட்கள் சூழலுக்கு பல பக்க விளைவுகளை ஏற்படுத்தின. இருந்த போதிலும், வேளாண் வேதிப்பொருட்கள் முற்றிலுமாக செயல்திறமற்றவையல்ல. பெர்னாண்டோ பி. கார்வால்வோ எழுதிய விவசாயம், பூச்சிக்கொல்லிகள், உணவு காவல் மற்றும் உணவு பாதுகாப்பு என்ற கட்டுரையின்படி 1960 களில் இருக்கின்ற நிலப்பரப்பையும், அதிதீவிர பாசன வசதியையும், நைட்ரசன், பாசுபரசு மற்றும் பொட்டாசியம் ஆகியவற்றை உள்ளடக்கிய கனிம உரங்களையும் பயன்படுத்தியதே "பசுமைப்புரட்சி" நிகழக் காரணமாய் இருந்துள்ளன. ஆக, வேதி உரங்கள் 1960 களின் பசுமைப்புரட்சிக்கான தொடக்கமாய் இருந்துள்ளன. 1970 கள் தொடங்கி 1980 கள் வரையிலும் பூச்சிக்கொல்லி தொடர்பான ஆராய்ச்சி மேலும் தேர்ந்தெடுக்கப்பட்ட வேளாண் வேதிப்பொருட்களை உருவாக்குவதற்காகத் தொடர்ந்து நடந்தன.

4500 ஆண்டுகளுக்கு முன்னர் இருந்த சுமேரியர்கள் கந்தகத்தின் கலவைகள் வடிவத்தில் பூச்சிக்கொல்லிகளைப் பயன்படுத்தி வந்ததாக கூறப்படுகிறது. மேலும், 3200 ஆண்டுகளுக்கு முன்னரே சீனர்கள் உடல் சார் ஒட்டுண்ணிகளான பேன் இனங்களைக் கட்டுப்படுத்த பாரதசம் மற்றும் ஆர்செனிக் சேர்மங்களைப் பயன்படுத்தியதாகவும் தெரிய வருகிறது.

மேற்கோள்கள்
-----------

1. ↑  "Agrochemicals Handbook from C.H.I.P.S." C.H.I.P.S.
2. ↑  "Agrochemicals and Security". University of Florida. 2017-10-16 அன்று மூலம் பரணிடப்பட்டது. 2018-12-18 அன்று பார்க்கப்பட்டது.
3. ↑  "Agrochemical". 2 May 2017.
4. 1 2  Unsworth, John (10 May 2010). "History of Pesticide Use". *International Union of Pure and Applied Chemistry*.
**நவமுக தூர்க்கை கோயில்** என்பது தஞ்சாவூர் நகரில் அமைந்துள்ள துர்க்கையம்மன் கோயிலாகும்.  இக்கோயில் பழைய பேருந்து நிலையத்திற்கு அருகே மனோஜியப்பா தெருவில் அமைந்துள்ளது. இக்கோயில் மேற்கு நோக்கி அமைந்ததாகும். இதில் ராஜகோபுரமும், சிறிய மண்டபமும் அமைந்துள்ளன.

மூலவரான துர்க்கையம்மன் நான்கு கரங்களுடன் உள்ளார். சங்கு சக்கரம் ஏந்தியிருப்பதால் இவர் விஷ்ணு துர்க்கையாவார். இவருடைய காலடியில் எருமை மாட்டின் தலை பொறிக்கப்பட்டுள்ளது. துர்க்கையம்மன் பின்புறம் வட்ட வடிவில் துர்க்கையம்மனின் எட்டு முகங்கள் உள்ளன. அதனால் மூலவரை நவமுக துர்க்கை என்று அழைக்கின்றனர்.

மூலவரைத் தவிர்த்து இங்கு மதுரைவீரன் தனது இரு மனைவிமார்களோடு உள்ள சன்னதியும் உள்ளது.

தல சிறப்பு
----------

துர்க்கையம்மன் நவ முகங்களில் காட்சிதருவது,

விழாக்கள்
---------

ஆவணி மாதம் திருவோண நட்சத்திரத்தில் வருட பூஜை நடைபெறுகிறது. அன்று கணபதி ஹோமம், லட்சிமி ஹோமம், நவகிரக ஹோமம் ஆகியவை நடைபெறுகிறது.
நவராத்தியின் ஒன்பது நாட்களும் அலங்காரங்கள் செய்யப்படுகின்றன.
250 சிறுமிகள் பால்குடம் சுமந்து வரும் நிகழ்வு ஆண்டு திருவிழாவின் இரண்டாம் நாள் நடக்கிறது.

ஆதாரங்கள்
---------

1. ↑  தினகரன் ஆன்மிக மலர் 27.02.2016 நல்லன எல்லாம் அருளும் நவமுக துர்க்கை - பக்கம் 18-19
**பார்த்தன்பள்ளி பார்த்தசாரதி பெருமாள் கோயில்** தமிழ்நாட்டில் நாகப்பட்டினம் மாவட்டம், பார்த்தன்பள்ளி என்னும் ஊரில் அமைந்துள்ள பெருமாள் கோயிலாகும்.

வரலாறு
------

இக்கோயில் பத்தாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் பார்த்தசாரதி பெருமாள், செங்கமலவள்ளி தாயார் சன்னதிகளும், கருடன், அருச்சுனன், அனுமார் உபசன்னதிகளும் உள்ளன. இங்குக் கோயில் குளம் உள்ளது. இக்கோயிலில் மூன்று நிலை கொண்ட அரசகோபுரம் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிருவகிக்கப்படுகிறது.

பூசைகள்
-------

இக்கோயிலில் பாஞ்சராத்திர முறைப்படி இரண்டு காலப் பூசைகள் நடக்கின்றன. ஆடி, [[தை மாதம்]] அமாவாசை முக்கிய திருவிழாவாக நடைபெறுகிறது. கார்த்திகை மாதம் திருக்கார்த்திகை திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**காரகோரம் வனவிலங்கு சரணாலயம்** *(Karakoram Wildlife Sanctuary)* சம்முகாசுமீரின் லே மாவட்டத்தில் காணப்படும் காரகோரம் மலைத்தொடரில் உள்ள மிக உயர்ந்த வனவிலங்கு சரணாலயமாகும். சிரு அல்லது திபெத்திய மான் கூட்டம் இடம்பெயர்ந்து செல்லும் இந்தியாவிலுள்ள முக்கியமான இடங்களில் இதுவும் ஒன்றாகும். இந்த வனவிலங்கு சரணாலயம் பேராசிரியர் சந்திர பிரகாசு கலாவால் விரிவாக கணக்கெடுக்கப்பட்டது. மருத்துவ குணம் கொண்ட தாவரங்கள் உட்பட தாவர வகைகளின் பரவல், சுற்றுச்சூழல் மாறல் விகிதம், தாவரங்கள், விலங்குகள் முதலியவற்ரின் இயற்கைவாழிடம் தொடர்பானவை பேராசிரியரின் கணக்கெடுப்பில் முக்கியத்துவம் பெற்றிருந்தன. 

குளிர் பாலைவனப் பகுதியாக இருப்பதால் காரகோரம் வனவிலங்கு சரணாலயத்தில் தாவரங்கள் பரவலாகச் சிதறி அடர்த்தியற்று காணப்படுகின்றன. எனினும், விளிம்புநிலை சூழல் மாற்றங்களால் சில குறிப்பிடத்தகுந்த சிறந்த பண்புகளை இங்குள்ள தாவரங்கள் பெற்றுள்ளன. உயர் மருத்துவ குணங்கள் கொண்ட தாவரங்கள் பல இச்சரணாலயத்தில் இடம்பெற்றிருந்தன. பதினைந்து அரிய வகை மற்றும் அழிந்துபோகும் நிலையிலுள்ள தாவர இனங்களை பேராசியர் கலா இச்சரணாலயத்தில் கண்டறிந்தார். இவை வெவெறு வாழிட சூழலில் பரவலாக ஆங்காங்கே வளர்ந்திருந்தன. ஆர்னெபியா யுகுரோமா, பெர்கெனியா சிடிராச்செய், எபித்ரா கெராடியனா, ஐயோசிமசு நைகர் என்பவை இச்சரணாலயத்தில் அச்சுறுத்தலுக்கு ஆளாகியுள்ள மருத்துவரீதியான முக்கியமான தாவரங்கள் ஆகும் .

மேற்கோள்கள்
-----------

1. ↑  Kala, Chandra Prakash 2000. Status and conservation of rare and endangered medicinal plants in the Indian trans-Himalaya. Biological Conservation, 93: 371-379.
2. ↑  Kala, Chandra Prakash 2005. Indigenous uses, population density, and conservation of threatened medicinal plants in protected areas of the Indian Himalayas. Conservation Biology, 19 (2): 368-378.
**காயேசுப்பூர்** *(Gayeshpur)* என்பது இந்தியாவின் மேற்கு வங்காளம் மாநிலத்தில் உள்ள நதியா மாவட்டத்தில் அமைந்துள்ள கல்யாணி உட்கோட்டத்தில் உள்ள கல்யாணி காவல்நிலையத்திற்கு உட்பட்ட ஒரு நகராட்சி ஆகும்

புவியியல் அமைப்பு
-----------------

பாகிரதி என்றழைக்கப்படும் ஊக்லி ஆற்றின் கிழக்கில் நதியா மாவட்டம் பெரும்பாலும் வண்டல் சம்வெளிகளால் ஆனது. இவ்வண்டல் சமவெளிகளின் குறுக்கே யாலங்கி, சுர்னி மற்றும் இச்சமதி துணையாறுகள் பாய்கின்றன. இந்நதிகளால் வண்டலைப்பெறும் இப்பகுதியில் வெள்ளம் ஒரு தொடர்ச்சியான வளமாக இருக்கிறது .

22.98° வடக்கு 88.48° கிழக்கு என்ற அடையாள ஆள்கூறுகளில் சார் காயேசுப்பூர் நகரம் பரவியுள்ளது.

மக்கள் தொகையியல்
----------------

இந்திய நாட்டின் 2001 ஆம் ஆண்டு மக்கள் தொகைக் கணக்கெடுப்பின்படி  காயேசுப்பூர் நகரத்தின் மொத்த மக்கள் தொகை 55,028 ஆகும் இம்மக்கள் தொகையில் 51% பேர் ஆண்கள் மற்றும் 49% பேர் பெண்கள் ஆவர். இம்மக்கள் தொகையில் கல்வியறிவு சதவீதம் 81% ஆகும். இது நாட்டின் தேசிய கல்வியறிவு சதவீதமான 59.5% என்பதைவிட அதிகமாகும். மக்கள் தொகையில் ஆண்களில் 85 சதவீதத்தினர் கல்வியறிவு பெற்றவர்களாகவும் பெண்களில் 76 சதவீதம் பேர் கல்வியறிவு பெற்றவர்களாகவும் உள்ளனர். ஆறுவயதிற்குக் குறைவான சிறுவர்கள் 8% அளவில் உள்ளனர்.

மேற்கோள்கள்
-----------

1. ↑  "District Wise List of Statutory Towns". *Census of India 2001, Urban Frame*. Directorate of Census Operations, West Bengal. 2007-09-27 அன்று மூலதளத்திலிருந்து பரணிடப்பட்டது எடுக்கப்பட்டது. 2007-10-06 அன்று பார்க்கப்பட்டது.
2. ↑  Gangopadhyay, Basudev, *Paschimbanga Parichay*, 2001, (வங்காள மொழியில்), p. 70, Sishu Sahitya Sansad
3. ↑  "Census of India 2001: Data from the 2001 Census, including cities, villages and towns (Provisional)". Census Commission of India. 2004-06-16 அன்று மூலதளத்திலிருந்து பரணிடப்பட்டது எடுக்கப்பட்டது. 2008-11-01 அன்று பார்க்கப்பட்டது.